留題曹娥廟
作者：蕭闢
朝代：宋

paragraphs: 屈平以楚死，死濁不死清。
伍員以吳死，死暗不死明。
死者人所難，一死鴻毛輕。
壯哉二子爲，留得不死名。
曹娥以父死，年齡童未成。
抱屍出洪瀾，非可二子并。
二子諫不從，齊秦韓魏征。
娥若不之死，父葬鱣與鯨。
二子死以介，娥死以孝誠。
於今會稽人，事之如事生。
娥若生堯時，舜不妻女英。
娥若逢孔子，娥名書孝經。
娥父若罹辜，豈止爲緹縈。
蔡邕不知娥，但愛碑上銘。
我來拜祠下，古木寒雲橫。
往往大江水，猶作哀哀鳴。
安得娥有知，爲我神陰靈。
鼓此大江波，注入四瀆平。
洗濯天下心，皆行娥所行。